
Dette er en oppdiktet fortelling. Alle eventuelle likheter med virkeligheten er tilfeldige. Kirken i Fjågesund ble bygget i 1916, og før 1997 ble bygget titulert som kapell. Men for at det skal passe inn i min historie, har jeg tatt meg den frihet å si at det ble bygget en kirke i Fjågesund i 1894. Jeg har også latt Dalen Hotel åpne en drøy måned tidligere i serien enn i virkeligheten.


Viktige personer i bok 5

Kløvertun

Helene Helland (20), odelsjente, syerske og selskapsdame

Elise Helland (18), Helenes søster og tjenestejente hos presten på Lundetun

Sara Helland (11), Helenes yngste søster

Lovisa Helland, Helenes mor, syerske

Baard Helland, Helenes far, tidligere bonde og skogsarbeider

Granlia

Gunnar og Elna Gran, bonde og skogsarbeider, og hans hustru

Ulvar Gran (24), odelsgutt og Petters bror

Petra Gran, gift med Ulvar

Lillestua

Natalie Helland (16), Helenes søster, gift med Petter

Petter Gran (21), yngste sønn, Ulvars bror

Hasselgården

Olav og Beata Bjerke, bygdas storbonde og forretningsmann, og hans hustru

Simen Bjerke (23), odelsgutt, gift med Celestine fra Skien

Nilsine Hansen, enke, kokke og husholderske

Andrine Olesen (18), tjenestejente

Falk Eriksen (22), dreng

Elstad – doktorgården

Ingvald og Ingeborg Saastad, doktoren og hans hustru

William Saastad (27), doktorsønn, arbeider i Skien. Har en sønn, Mikal (6)

Petra Saastad (19), doktorens pleiedatter

Thorine Bakken, tjenestejente og sykepleier

Husmannsplassen Brattlia

Ole Olesen, enkemann, husmann og spillemann. Far til Andrine og Johanne (11)

Andre personer

Gabriel Vik (25), tidligere dreng på Kløvertun og Helenes tidligere kjæreste

Jens Våge, driver bygdas krambu og postkontor, leier ut værelser til reisende

Oda Våge (20), Jens’ datter og Helenes venninne

Isak Davidsen (27), bygdas prest

Alma Einersen, Helenes tante fra Skien, syerske

Anton Sivertsen, lensmann, gift med Mathilda

Einar Erdal, lensmannsdreng i Kviteseid

Ulrikke Ringstad, Olav Bjerkes kusine fra Kviteseid

Siri Lunde (20), Petras venninne fra gården Høvrebakken

Reidar Rabben, ungkar og smed i bygda

Frida Torp (22), arbeider på Dalen Hotel, Gabriels kjæreste

Ulrikke Ringstad, Olav Bjerkes kusine fra Kviteseid

Hilde, tjenestejente hos Ulrikke

Olivia, kokke hos Ulrikke


Slik sluttet forrige bok,
Tapt kjærlighet:

Før Helene visste ordet av det, smøg hun armene om halsen hans og trykket seg mot ham. Leppene hans var myke, milde og sterke på en og samme tid. Kysset ble langt og hett og veldig fint. Etterpå lot hun håndflatene ligge mot brystet hans.

– Jeg vil gjerne treffe deg igjen, Helene, sa han. – Om du ønsker det, da?

Hun løftet hånda og strøk vekk en villfaren lokk. – Det vil jeg, sa hun fast.

– Det er som musikk i mine ører, sa han hest. – Og jeg er glad for at du ville tilbringe kvelden sammen med meg, selv om det er bursdagen din.

Helene sendte ham et varmt smil. – Jeg hadde ingen andre planer, så …

– Det er best at du går inn, sa han. – Vi kan ikke ha noe av at du blir syk.

Hun nikket, trykket hånda hans, la deretter sin egen mot porten og smatt innenfor.

– God natt, Helene. Vi ses snart.

– God natt til deg også, Einar, og takk for en hyggelig kveld.

Einar kastet et siste blikk på henne før han snudde og gikk bortover gata.

Helene trakk pusten i et dypt og fornøyd sukk og kjente et lite brus av glede gjennom kroppen. Hun trakk av seg den ene votten og la hånda over leppene, som fremdeles sitret etter Einars kyss.

Idet hun nærmet seg trappa, tenkte hun på den fine kvelden, og på hvor godt hun likte Einar. Han var alt en kvinne kunne ønske seg: tiltrekkende, sjenerøs og en god samtalepartner. Det var ikke de store og samme følelsene som hun hadde hatt for Gabriel, som hun følte for Einar, men hun kjente at det kilte i magen hver gang hun så ham. Det fantes liksom en trygghet med Einar, han ville nok aldri svikte henne, tenkte hun og stakk hånda ned i kåpelomma, hvor den vesle blåmeisen lå. Den skulle hun sette i vinduskarmen, besluttet hun.

I neste øyeblikk flerret lyden av et skudd gjennom lufta. Helene skvatt til og snudde seg med hånda mot brystet. Hvor i all verden hadde skuddet kommet fra? Så fikk hun øye på Einar. Han lå rett ut på bakken borte i gata. Redselen jog gjennom henne. Herregud, hadde noen skutt ham?

Hun løp mot ham. – Einar! ropte hun. – EINAR! Da hun nådde frem til ham, ynket han seg. Da var han i det minste i live. Men det var ingen tvil om at han var truffet. Blodet silte, og det så ut som han blødde fra brystet. Helene kjente hvordan all farge forlot ansiktet, og at kroppen ble nummen. Hun huket seg ned ved siden av ham. Fort dro hun av ham skjerfet og presset det mot såret hans.

– Du må … skaffe hjelp, sa Einar, før han lukket øynene og ble livløs.

– Å, herregud! hikstet Helene. Var han død? Så skrek hun av full hals. – Hjelp! Noen må hjelpe oss!


1

Kviteseid, desember 1894

Helene stirret fortvilet på Einar, som lå på den snødekte bakken foran henne. Skjerfet som hun holdt mot såret, var blitt rødt av blod. Panikken grep henne nok en gang, og hun skrek fortvilet på nytt: – Hjelp!

Uten å ta blikket bort fra Einar, hørte Helene folk som nærmet seg. Så sto pottemakeren der og et par andre karer.

– Hva i all verden er det som står på? spurte pottemakeren og dro neven under nesa. – Jeg syntes jeg hørte skudd.

– Einar Erdal er blitt skutt, hikstet Helene. – Han trenger hjelp.

– Lensmannsdrengen ser død ut, kom det fra en hengslete ungdom som hadde dukket opp.

– Herregud, kom det fra en kvinne med skaut, – så mye blod!

Plutselig slo Einar øynene opp og så rett på Helene. Han åpnet munnen, og det så ut som om han forsøkte å si noe, men det ble bare til et stønn.

– Ligg stille, sa Helene gråtkvalt. – Ikke anstreng deg. Vi skal få deg til doktoren. Kan noen få tak i en vogn eller en slede? ropte hun ut.

– En kar er alt på spranget etter en, sa baker Jonsen og sank på kne ved siden av Einar. – Vi må legge mer press på såret, sa han og så seg over skulderen. – Kan noen løpe og underrette lensmann Sivertsen? Med det samme!

Helene så at bakeren fjernet skjerfet og la de store hendene sine mot stedet der blodet silte ut. – Vi må få stoppet blødningen, ellers er det ikke mye håp.  Han vendte seg mot pottemakeren. – Hjelp meg med å forbinde såret!

Flere folk kom løpende. – Vi hørte skudd. Hva er det som står på? Å, gud!

Helene hørte flere stemmer rundt seg nå, mens blikket hvilte hele tiden på Einar. Så blek han var. Var det i det hele tatt liv i ham lenger? Frykten var som en klo i brystet.

Alt var et eneste kaos, og Helene hørte opphissede stemmer og løpende skritt.

– Helene! Hva har hendt?

Helene så opp og fikk øye på Hilde, som kom hastende mot dem.

– Gode gud! utbrøt Hilde sjokkert da hun fikk øye på Einar. Hun bleknet og tok seg til brystet.

Einar fikk hjelp av flere nå. Helene kom seg på føttene og grep tak i Hildes arm.

– Tenk at noen skjøt Einar, sa hun høyt. – Jeg så ikke hvem det var. Men han må ha stukket av, sa hun hest. Hun skalv og slo armene om seg selv. I neste øyeblikk kjente hun at beina ble kraftløse, og hun måtte støtte seg til Hilde. – Måtte han klare seg.

Hilde grep Helenes hånd. – Vi får håpe det.

I det samme var pottemakeren der med langsleden. Sammen fikk de buksert Einar over på den, og en kvinne la et teppe over ham.

– Vær forsiktig! ropte Helene da hesten og sleden satte kursen mot doktorboligen. Hun vaklet bakover og ble stående og se etter dem.

Bakeren viftet med armene. – Det er best at alle kommer seg hjem. Det ser ut til at mannen som skjøt lensmannsdrengen, har mistet vettet, og vi ønsker jo ikke at flere skal bli skutt. Dra hjem nå!

Hilde la armen om Helene. – Kom, la oss få deg inn i varmen. Det er ikke noe mer vi kan gjøre her.

– Skulle jeg ha blitt med Einar til doktoren? spurte Helene og så på Hilde. Gråten lå som en klump i halsen. Nå kjente hun også kulden. Den smøg seg under skjørtene hennes og fikk henne til å skjelve.

Hilde ristet på hodet. – Nei, lensmannsdrengen får den hjelpen han trenger. Kom så, sa hun og trakk Helene med seg mot fru Ulrikkes hus.

Helene lot seg lede av Hilde mot villaen. Skrittene var tunge og langsomme. En isende skjelving løp fra hodet og helt ned i tærne. Alt hun klarte å tenke på, var om Einar ville overleve eller … Hun greide ikke å fullbyrde tanken.

Helene gikk frem og tilbake i dagligstua mens hun skjelvende fortalte fru Ringstad om det som hadde skjedd. Ulrikke hadde lagt seg for en stund siden, men hadde bråvåknet da hun hørte skudd bli avfyrt. Hun hadde stått opp, slengt på seg morgenkåpa og gått nedenunder. Så hadde Helene og Hilde kommet inn og fortalt at Einar var blitt skutt.

Hilde hadde tent flere lys, og nå fløt det gylne lyset ut i værelset. Helene fortalte om den rolige spaserturen gjennom gata etter at hun hadde spist kveldsmat hos Einar, om avskjeden ved porten, og deretter om skuddet som hadde falt. Ulrikke lyttet storøyd, og blikket hennes røpet hvor rystende hun syntes det var.

– Dette er helt forferdelig, stønnet den eldre kvinnen og foldet hendene. – Ja, det er knapt til å tro.

Helene sank kraftløs ned på en stol. En tåre begynte å trille nedover kinnet, så en til, og skuldrene begynte å riste. Hendene som lå i fanget, skalv bare mer og mer. Ulrikke rakte henne et blondelommetørkle. – Takk, hvisket hun med tykk hals og presset det mot nesa.

– Det var dristig gjort av deg å løpe bort til Einar. Du kunne jo ha blitt skutt selv, sa Ulrikke og satte seg i sofaen. – Takk og lov for at du ikke ble det.

Helene nikket tungt og snufset.

Hilde kom inn med tre krus med varm buljong. Hun satte brettet på bordet.

– Hvem i all verden er det som får seg til å skyte mennesker på dette viset? kom det fra Ulrikke.

– Jeg vet ikke, sa Helene med grøtet stemme. Hun tørket bort tårene, men det kom hele tiden nye. Hvorfor i all verden hadde noen skutt Einar? Hun støttet hodet i hendene og stønnet. – Tenk om han dør, sa hun kraftløst. I noen sekunder forsøkte hun å konsentrere seg om å puste dypt og rolig.

Hilde hadde satt seg på en stol og nippet til buljongen. – Jeg lurer på hvorfor noen ønsket å skyte lensmannsdrengen.

– Ja, det lurer vi nok på, alle sammen, sa Ulrikke. – Kanskje lensmann Sivertsen kan gi oss noen svar i morgen.

Helene beveget seg urolig på stolen. Holdt doktoren på å operere Einar i dette øyeblikk? Ville han overleve? Hvor befant mannen som hadde skutt Einar, seg nå? Var han kanskje allerede blitt pågrepet? Hånda skalv da hun strakte seg etter koppen.

– Gjerningsmannen må stanses før han gjør enda mer skade, sa Hilde. – Drapsforsøk er en svært alvorlig sak. Hun knuget fingrene om kruset.

– Ja, det er klart. Med tanke på alvorlighetsgraden kommer det vel rett etter å ha tatt livet av noen, sa Ulrikke.

Helene strøk seg over armene og skuttet seg. Sinne og gråt kjempet om plassen i henne. – Mannen må bli arrestert og bli stilt til ansvar, sa hun og reiste seg. Hun stilte seg ved vinduet og så ut på den mørke desembernatta og det tette snødrevet. Når hadde det begynt å snø? Hun la hånda mot den kalde ruta. Snøfillene ville snart dekke alle spor etter den dramatiske hendelsen. – Gjerningsmannen er der ute et sted, sa hun. – Tenk om han kommer hit?

– Nei, det er klart at han ikke kommer hit, sa Ulrikke fort. – Hadde han villet gjøre deg noe, Helene, hadde han skutt deg også. Om ikke lensmannen har fakket kjeltringen, er han nok over alle hauger allerede. Gi meg et glass av portvinen, er du snill, Hilde. Jeg trenger noe å sove på. Og skjenk i til dere også.

Hilde fant karaffelen med portvinen og skjenket i tre glass, så rakte hun det ene til fruen, det andre til Helene og tok det siste selv.

– Nå tenker jeg at vi skal gå og legge oss, sa Ulrikke da det var tomt i glasset. – Det har vært en lang dag, og litt søvn er det beste for oss nå. Så får vi vente på nyheter i morgen. Slukker du lysene, Hilde?

– Selvsagt, fru Ulrikke, sa Hilde og begynte å samle glassene på brettet.

Før Helene gikk opp på værelset sitt, fant hun kåpa si og trakk frem den pene glassfuglen hun hadde fått i bursdagsgave av Einar. Leppene skalv, og øynene ble på ny fylt av tårer. Hun så for seg Einars forpinte ansikt og blodet som rant fra skuddsåret. Hun knuget fuglen mot brystet mens uroen vokste med klumpen i halsen. Kjære Gud, ikke la Einar dø. Hun hadde mistet sin første kjærlighet, og hun ville ikke miste en ny mann som hun likte. Men akkurat nå kunne hun ikke annet enn å vente og håpe på at Einar ville klare seg.

Natta var tung å komme gjennom, og det ble noen urolige timer. Helene drev inn og ut av søvnen, og hver gang hun våknet, gjenopplevde hun marerittet med Einar. Straks hun våknet, mintes hun gårsdagens hendelse. Den kom skyllende over henne som en iskald brottsjø. Klokka var ikke mer enn seks, men selv om hun kunne ha sovet lenger, klarte hun ikke å gjøre det. Etter å ha ligget og vridd på seg en stund, bestemte hun seg for å stå opp.

Veken i talglyset på nattbordet tok fyr straks hun la fyrstikken borttil. Hun betraktet flammen. Det var som om den danset, tenkte hun. Ved siden av lyset sto glassfuglen hun hadde fått av Einar. Hun ble blank i blikket. Det stakk i hjertet ved tanken på at han kunne være død nå.

Gulvplankene var kalde under fotsålene da hun satte føttene på gulvet. Hun kjente seg tung i hele kroppen etter en urolig natt. Hun dro på seg lange ullstrømper og la ullsjalet om skuldrene. Borte ved vinduet prøvde hun å se ut gjennom isrosene som dekket store deler av ruta. Hun kunne skimte de mørke skyene som drev forbi. Det ville nok komme mer snø. Den nakne huden på hendene nuppet seg i det kalde værelset. Hun strakte hals og kunne så vidt skimte stedet borte i gata der Einar var blitt skutt. Angsten la seg som en kald klump i magen. Hun var redd for hvilke nyheter som ville møte henne denne dagen.

Det spraket i ovnen da Helene kom ned på kjøkkenet, og det duftet av kaffe, sirup, brød og annet godt.

– God morgen, Helene, sa Hilde og satte melkemugga på bordet. – Fikk du sovet noen timer?

– Jeg sov ikke så godt.

– Nei, det vil jeg tro. Det var en fæl hendelse i går.

Kokka Olivia ristet på hodet så de mørke krøllene under skautet beveget på seg. – Jeg kunne knapt tro det var sant da jeg hørte om skyteepisoden. Nå må vi bare håpe på at det går den rette veien med lensmannsdrengen, sa hun og sukket tungt.

Hilde satte frem en asjett med smør. – Fru Ulrikke spiser frokost oppe på værelset sitt i dag, så du kan spise sammen med oss, Helene.

Helene hadde ikke den store matlysten. Hun satte seg. – Det er vel ingen av dere som har hørt nytt om Einar?

Hilde skjenket kaffe i koppen til Helene. – Nei, det er nok for tidlig ennå. Folk har vel knapt stått opp.

Helene var tørr i munnen og forsøkte å døyve tørrheten med en slurk kaffe, men det hjalp lite.

Hilde og Olivia tok plass ved bordet og forsynte seg av maten.

– Nå må du spise litt, du også, Helene, sa Olivia og rakte henne brødkurven.

Helene forsynte seg med en skive med smør og brunost. Men det var vanskelig å få ned maten, da tankene hele tiden var hos Einar. Etter å ha pratet litt mer om gårsdagens hendelse, ledet Olivia samtalen inn på jula, som nærmet seg med stormskritt. Helene lyttet til samtalen mellom kvinnene, men uten helt å få med seg hva de sa.

– Kanskje jeg skal gå bort til doktoren eller lensmannsgården og spørre etter nytt om Einar? foreslo Helene.

– Vi kan gå dit sammen, kom det fra Hilde.

– Vent nå litt, sa Olivia og la ned smørekniven. – Det er for tidlig å gå noe sted. Dessuten er jeg overbevist om at vi vil få høre nytt etter hvert. Doktoren eller lensmannen sender nok en av tjenestejentene sine med beskjed.

Helene nikket og foldet hendene på bordet. – Jeg håper bare at vi ikke må vente så altfor lenge.

– Det håper jeg også, sa Hilde og satte ned melkeglasset. – Og jeg krysser fingrene for at gjerningsmannen snart blir pågrepet.

